Turun kouluissa ja päiväkodeissa jäädään ilman lämmintä ruokaa lakon vuoksi.

Turussa päiväkodit, koulut, lukiot ja osa ammattikouluista jäävät ilman lämmintä ateriaa loppuviikon ajan. Kuvituskuva. Katja Lehto

Julkisten ja hyvinvointialojen ammattiliitto (JHL) on tiistaina ilmoittanut aloittavansa lakon, joka kestää keskiviikosta perjantaihin. Lakko on vastaus Arkea Oy:n päätökselle siirtyä käyttämään alempipalkkaista työehtosopimusta. Sekä Arkea että Turun kaupunki kutsuvat lakkoa laittomaksi.

Turun kaupunki omistaa Arkea Oy:n, ja lakko vaikutta erityisesti Varsinais-Suomessa. Lakon vuoksi Turun kaupunki ei pysty tarjoamaan lämmintä ruokaa päiväkodeissa, peruskouluissa lukioissa sekä osassa ammattikouluissa. Lakko koskee lähes 20 000 lapsen ja nuoren ruokailua lähes 150 toimipisteessä.

– Kaupungilla ei ole ollut tietoa lakon ajankohdasta tai sen mahdollisista rajauksista, joten lakkoon varautuminen on ollut vaikeaa ja koulujen ja päiväkotien ruokailua on tällä aikataululla mahdoton järjestää, sivistystoimialan johtaja Timo Jalonen sanoo Turun kaupungin tiedotteessa.

Ruokailu järjestetään Arkean eväillä tai muunnellulla ruokalistalla. Ruokailun toteutus yksityisissä päiväkodeissa vaihtelee. Kaupungin mukaan lasten ja nuorten kannattaa varautua myös omiin eväisiin.

Tällaisen viestin moni turkulaisopiskelija on saanut. Lukijan kuva

Päivän ruokalista

Turussa oppilaille on tiedotettu päivän ruokalistasta. Iltalehden saamien viestien perusteella ainakin joissain lukioissa päivän ateria näyttää tältä: välipalakeksi, hedelmä, pillimehu, näkkileipä ja margariini.

Jalonen ei osannut sanoa Iltalehdelle tarkalleen, mitä Arkea on lopulta tilannut ruuaksi.

– Se tietenkin vaihtelee yksiköittäin jonkin verran, mutta siellä on leipä, tuoremehua ja hedelmä, Jalonen sanoo.

Eri-ikäisille lapsille ja nuorille on hieman erilainen tarjonta, mutta yllä kuvailtu ateria on Jalosen mukaan tyypillinen tällä viikolla.

– Tilanne näyttää jossain määrin hyvin kansainväliseltä. 99 prosenttia maailman oppilaista tuo eväät kouluun, ei turkulaiset oppilaat ole mitenkään typeriä, kyllä he pystyvät itsensä ruokkimaan poikkeuksellisissa olosuhteissa, Jalonen sanoo.

– Se on turkulaisten lasten ja nuorten aliarvioimista, jos ei pysty elämän perustarpeista pitämään huolta. Päiväkotilapset ovat toinen juttu, heistä pidetään sinällään hyvää huolta, hän jatkaa.

Henkilöstöravintoloiden ruokalistat ja aukiolot vaihtelevat. Lisäksi lakko vaikuttaa siivoukseen, kiinteistönhoitoon ja toimitilapalveluihin. Lakon ulkopuolelle on rajattu hoivan yksiköt, kotipalveluateriat ja vuorohoitopäiväkodit.

Suomen lähi- ja perushoitajaliitto SuPer tiedottaa, että liittolaiset eivät tee lakon alaista työtä Turussa vaan keskittyvät omiin tehtäviinsä.

JHL: lakko ainoa keino

Arkea ilmoitti syyskuussa aikovansa vaihtaa työehtosopimuksen halvempaan. JHL ja Arkea pääsivät yhdessä neuvottelupöytään, mutta nyt neuvottelut työehdoista ovat katkenneet ilman tulosta.

JHL:n mukaan yhtiö aikoo heikentää noin tuhannen ihmisen työehtoja, ja sopimusmuutos alentaisi kokonaisansioita noin 15–30 prosenttia.

Arkea perustelee uutta työehtosopimusta työpaikkojen ja palveluiden turvaamisella heikossa taloustilanteessa. Arkean mielestä lakko on laiton, koska osapuolia sitoo työrauhavelvoite kun työehtosopimukset ovat voimassa.

JHL:n puheenjohtaja Päivi Niemi-Laine sanoo Iltalehdelle, että Arkea rikkoi sopimusta ensin vaihtamalla kesken kauden toiseen työehtosopimukseen. Arkea oli ilmoittanut vaihtavansa uuteen työehtosopimukseen jo tammikuussa.

Nykyisen työehtosopimuksen piti olla voimassa ensi maaliskuun loppuun saakka.

JHL muistuttaa myös, että Arkea on rikkonut lakia, kun se päätti vaihtaa työehtosopimusta ennen kuin asia käsiteltiin YT-neuvotteluissa.

– Me olemme katsoneet, että me emme pysty enää mitenkään muuten ottamaan kantaa, kuin tällä kolmen päivän lakolla. Työnantaja on laittanut meidät tähän tilanteeseen, kun on rikkonut sopimusta, Niemi-Laine sanoo.

Niemi-Laine sanoo, että lakko-ohjeet on lähetetty myös Turun seudun ulkopuolellekin, mutta Arkean suurin alue on Varsinais-Suomessa.

Työtuomioistuin lopulta määrittelee, oliko lakko laiton.